CELEX: C2005/057/64
Language: sl
Date: 2005-03-05 00:00:00
Title: Zadeva T-504/04: Tožba družbe S.p.a. Navigazione Libera del Golfo proti Komisiji Evropskih skupnosti, vložena dne 29. decembra 2004

5.3.2005   
            
            
               SL
            
            
               Uradni list Evropske unije
            
            
               C 57/37
            
         Tožba družbe S.p.a. Navigazione Libera del Golfo proti Komisiji Evropskih skupnosti, vložena dne 29. decembra 2004
   (Zadeva T-504/04)
   (2005/C 57/64)
   Jezik postopka: italijanščina
   Družba S.p.a. Navigazione Libera del Golfo (N.L.G.), s sedežem v Neaplju, ki jo zastopa S. Ravenna, je dne 29. decembra 2004 na Sodišče prve stopnje Evropskih skupnosti proti Komisiji Evropskih skupnosti vložila tožbo za razglasitev ničnosti odločbe, ki jo je slednja sprejela dne 16. marca 2004 (1), na podlagi členov 88(2), prvi pododstavek, in 86(2) ES, s katero je dovolila sistem pomoči, ki jih je Italija izplačala javnemu podjetju pomorskega prometa Caremar (Gruppo Tirrenia).
   Tožeča stranka Sodišču prve stopnje predlaga, naj:
   
               1.
            
            
               razglasi za ničen člen 3(1), kolikor dovoljuje pomoči, izplačane podjetju Caremar za opravljanje storitev prevoza potnikov z ladjami na liniji Neapelj Beverello – Capri od 1. januarja 1992 dalje in naloži povračilo pomoči, ki so bile nezakonito prejete od 6. avgusta 1989 dalje;
            
         
               2.
            
            
               razglasi za ničen člen 3(2)(a), kolikor določa ukinitev pomoči za redne storitve „hitrega prevoza potnikov“ na liniji Neapelj Beverello – Capri od 1. septembra 2004 dalje in ne od 6. avgusta 1989 dalje ter istočasno naloži povračilo pomoči, ki jih je podjetje Caremar nezakonito prejelo od tega drugega datuma;
            
         
               3.
            
            
               naloži izvršitev obveznosti zmanjšati zmogljivost prevoza potnikov s „hitrimi“ sredstvi podjetja Caremar, po ukinitvi ustreznih storitev z učinkom od 1. januarja 2005;
            
         
               4.
            
            
               podredno, v primeru, da Sodišče prve stopnje ne bi razglasilo za ničnega člena 3(1) v rokih, navedenih v točki 1.:
               
                           a)
                        
                        
                           naloži povračilo pomoči, ki jih je podjetje Caremar nezakonito prejelo v obdobju 29-ih mesecev med 6. avgustom 1989 in 1. januarjem 1992, datumom, ko je dovoljenje začelo veljati;
                        
                     
                           b)
                        
                        
                           razglasi za nično določbo iz odstavka 2(d), kolikor ta ne zahteva objave stroškov in dodatnih stroškov, ki so nastali zaradi obveznosti javnih služb (OJS), dodeljenih podjetju Caremar, in zneska letno izplačanih pomoči;
                        
                     
                           c)
                        
                        
                           razglasi za ničen člen 5, kolikor ne predvideva obveznosti predhodne priglasitve pomoči, povezanih z spremembami tarif, ki jih uporablja podjetje Caremar, vključno z skupinskimi popusti;
                        
                     
         
               5.
            
            
               Komisiji naloži plačilo stroškov.
            
         Tožbeni razlogi in bistvene trditve
   Družba - tožeča stranka, kateri so bile na podlagi odločbe regije Campania z dne 14. decembra 2001 dodeljene točno določene obveznosti javnih storitev brez kakršnegakoli nadomestila, nasprotuje odločbi Komisije z dne 16. marca 2004 o državnih pomočeh, ki jih je Italija izplačala ladjarskim družbam Adriatica, Caremar, Siremar, Saremar in Toremar (Gruppo Tirrenia) (ni objavljena v Uradnem listu), predvsem kar zadeva določbe v zvezi z linijo Neapelj Molo Beverello – Capri iz člena 3(1) in (2)(a) izpodbijane odločbe.
   Te določbe:
   
               —
            
            
               dovoljujejo pomoči, izplačane podjetju Caremar za storitve prevoza potnikov z ladjami na liniji Neapelj Beverello – Capri z učinkom od 1. januarja 1992, in
            
         
               —
            
            
               določajo ukinitev pomoči za redne storitve „hitrega prevoza potnikov“ na liniji Neapelj Beverello – Capri, vendar le od 1. septembra 2004 dalje.
            
         Po mnenju tožeče stranke je pomoč, namenjena nadomestilu dodatnih stroškov obveznosti javnih služb (OJS), dodeljenih javnemu podjetju Caremar, nezakonita, kolikor pogoji, ki jih določa ureditev, v obravnavanem primeru niso izpolnjeni. V tem pogledu naj bi prišlo do kršitve člena 86(2) ES Uredbe Sveta (EGS) št. 3577/1992 z dne 7. decembra 1992 ter obveznosti zadostne in neprotislovne obrazložitve.
   Tožeča stranka konkretno navaja, da:
   
               —
            
            
               na liniji Neapelj – Capri od vedno delujeta dve zasebni ladjarski družbi (N.L.G. in S.N.A.V.), ki med celim letom izvajata popolnoma primerljive, če ne enake storitve; glede na delovanje tržnih sil torej dodelitev OJS podjetju Caremar nikakor ni potrebna;
            
         
               —
            
            
               kljub temu so bile storitve, ki jih zagotavljata ti dve zasebni družbi, predmet sporazuma, za katerega se uporablja javno pravo in ki je bil vsiljen s strani regije Campania z namenom točne določitve OJS na področju urnikov, tarif, točnosti, nepretrganosti, vrste ladij in kakovosti storitev, ki so podobne ali iste kot OJS, ki so bile oddane podjetju Caremar;
            
         
               —
            
            
               v okviru izvajanja storitev podjetje Caremar trpi ogromne izgube v obratovanju, ki so od leta 1974 dalje nadomeščene z visokimi pomočmi, imenovanimi „letne subvencije za gospodarsko uravnoteženje“ (zasebna podjetja so bila z izrecno odločbo regije Campania izključena iz kakršne koli subvencije);
            
         
               —
            
            
               ker strošek javne službe, dodeljene podjetju Caremar, ni bil določen na podlagi javnega razpisa, bi morala Komisija za ocenjevanje primernosti subvencij, izplačanih javnemu podjetju, opraviti analizo dodatnih stroškov, pri čemer bi upoštevala obratovalne stroške srednje velikega podjetja, ki opravlja podobne storitve (na primer stroške, ki jih nosijo konkurenčna zasebna podjetja na isti liniji Neapelj – Capri).
            
         Končno, Komisija naj bi zlorabila pooblastila, kolikor naj bi tožena stranka v izpodbijano odločbo vključila merila za delitev trga, ki so, z ločitvijo na časovni podlagi med storitvami, ki se opravljajo s pomočjo ladij, in storitvami, ki se opravljajo s pomočjo hitrih enot, pripeljali do tega, da je bil dovoljen sistem pomoči za delovanje v dobro prevoznih storitev, ki jih opravlja podjetje Caremar s pomočjo ladij, storitev, ki sicer nikoli ne bi bila razglašena za združljivo, glede na obstoječo konkurenco zasebnih podjetij, ki delujejo v pogojih, ki so, kar zadeva storitve prevoza potnikov, popolnoma primerljivi.
   
      (1)  Odločba še ni objavljena v UL.